**Solidaritātes nodokļa likums**

**1.pants.** **Likumā lietotie termini**

Likumā lietotie termini atbilst likumos “Par valsts sociālo apdrošināšanu” un “Par nodokļiem un nodevām” lietotajiem terminiem, ja šajā likumā nav noteikts citādi.

**2.pants. Likuma mērķis un darbības joma**

(1) Likuma mērķis ir mazināt nodokļu regresivitāti augstāka ienākuma līmeņa darba ņēmēju, iekšzemes darba ņēmēju pie darba devēja – ārvalstnieka, ārvalstu darba ņēmēju pie darba devēja - ārvalstnieka un pašnodarbināto kategorijai.

(2) Šis likums nosaka solidaritātes nodokļa (turpmāk – nodoklis) būtību, tā maksātājus, kārtību, kādā tas tiek maksāts, un periodu, par kādu tas tiek maksāts.

**3.pants.** **Ar nodokli apliekamais objekts**

Nodokļa objekts ir ienākums, kas noteikts likuma “Par valsts sociālo apdrošināšanu”14. un 20.2pantā, kas pārsniedz attiecīgajam kalendāra gadam noteikto valsts sociālās apdrošināšanas obligāto iemaksu objekta (turpmāk – obligāto iemaksu objekts) maksimālo apmēru.

**4.pants.** **Taksācijas periods**

Nodokļa taksācijas periods ir kalendāra gads, kam saskaņā ar likumu “Par valsts sociālo apdrošināšanu” nosaka obligāto iemaksu objekta maksimālo apmēru.

**5.pants.** **Nodokļa maksātāji**

Nodokļa maksātāji darba devēji, darba ņēmēji, iekšzemes darba ņēmēji pie darba devēja – ārvalstnieka, ārvalstu darba ņēmēji pie darba devēja – ārvalstnieka un pašnodarbinātie, kuri ir pakļauti valsts sociālajai apdrošināšanai un kuru ienākumi taksācijas periodā pārsniedz likumā “Par valsts sociālo apdrošināšanu” noteikto obligāto iemaksu objekta maksimālo apmēru.

**6.pants.** **Nodokļa likme**

Nodokļa likme atbilst obligāto iemaksu likmei, kas noteikta saskaņā ar likuma “Par valsts sociālo apdrošināšanu” 18.pantu.

**7.pants.** **Nodokļa aprēķināšana**

(1) Valsts sociālās apdrošināšanas aģentūra, pamatojoties uz Valsts ieņēmumu dienesta sniegto informāciju, summē sociāli apdrošinātai personai valsts sociālās apdrošināšanas obligāto iemaksu objektu un veiktās valsts sociālās apdrošināšanas obligātās iemaksas. Sasniedzot likumā “Par valsts sociālo apdrošināšanu” noteikto valsts sociālās apdrošināšanas obligāto iemaksu objekta maksimumu, Valsts sociālās apdrošināšanas aģentūra uzskaita faktiski veikto solidaritātes nodokli.

(2) Valsts sociālās apdrošināšanas aģentūra solidaritātes nodokli rēķina vienu reizi mēnesī.

**8.pants. Nodokļa objekta precizēšana**

(1) Nodokļa objekta un nodokļa precizēšana notiek likuma “Par valsts sociālo apdrošināšanu” 20.1pantā noteiktajā kārtībā un termiņos.

(2) Ja nodokļa objekts vai nodoklis precizēšanas rezultātā tiek palielināts, tad Valsts sociālās apdrošināšanas aģentūra veic faktiski samaksātā nodokļa uzskaites pārrēķināšanu un pārskaitīšanu uz valsts pamatbudžetu par trīs gadiem pirms taksācijas gada.

(3) Ja nodokļa objekts vai nodoklis precizēšanas rezultātā tiek samazināts, tad Valsts sociālās apdrošināšanas aģentūra samazina uz valsts pamatbudžeta pārskaitāmo summu par samazināto nodokļa summu.

**9.pants. Nodokļa ieskaitīšana valsts pamatbudžetā**

Valsts sociālās apdrošināšanas aģentūra par pārskata mēnesi faktiski samaksāto nodokli pārskaita valsts pamatbudžeta ieņēmumu kontā līdz pārskata mēnesim sekojošā trešā mēneša 15.datumam.

**10.pants. Nodokļa maksātāju tiesības, pienākumi un atbildība par likuma pārkāpumiem**

Nodokļa maksātāja tiesības, pienākumi un atbildība ir noteikti likumā “Par nodokļiem un nodevām” un likumā “Par valsts sociālo apdrošināšanu”.

**11.pants.** **Nodokļa administrēšana**

(1) Valsts ieņēmumu dienests administrē nodokli normatīvajos aktos noteiktajā kārtībā.

(2) Valsts sociālās apdrošināšanas aģentūra nodrošina aprēķinātā un samaksātā nodokļa uzskaitīšanu un ieskaitīšanu valsts pamatbudžetā.

**Pārejas noteikums**

Valsts sociālās apdrošināšanas aģentūra 2016.gadā faktiski samaksāto nodokli ieskaita valsts pamatbudžetā šādā kārtībā:

1) par periodu no janvāra līdz jūnijam - līdz 2016.gada 15.oktobrim;

2) par jūliju un turpmākajiem mēnešiem – par katrā mēnesī samaksāto nodokli – līdz pārskata mēnesim sekojošā trešā mēneša 15.datumam.

Likums stājas spēkā 2016.gada 1.janvārī.

Finanšu ministrs J.Reirs

18.09.2015.

509

D.Robežniece,

konsultante nodokļu likumdošanas

koordinācijas jautājumos

Finanšu ministrija

tālr. 67095495, fakss 67095421

daina.robezniece@fm.gov.lv